Plasta

PLASTA – viena didžiausių Europos Sąjungoje polietileno atliekų perdirbimo ir plastiko produkcijos gamybos įmonė, kurioje dirba 495 darbuotojai. Per metus čia perdirbama 32 tūkstančiai tonų plastiko.  Bendrovė pati vysto ir diegia perdirbimo technologijas. Apie 25 tūkstančius tonų įvairaus plastiko gaminių per metus pagaminama iš pačių pagamintos antrinės žaliavos. PLASTA labiausiai žinoma dėl šiukšlių maišų, jų kasmet pagaminama ir parduodama daugiau nei 0,5 milijardo. Taip pat gaminami įvairios paskirties vamzdžiai.

 Istorija 
Vilniaus plastmasinių dirbinių gamykla pradėta statyti 1960 m. ir 1961 m. pagamino pirmąją produkciją. Tuo metu PLASTA buvo eksperimentinė Tarybų Sąjungos gamykla, kurioje buvo gaminami įvairūs plastiko gaminiai ir plėvelė iš pirminės plastiko žaliavos, o produkcija tiekiama visai Tarybų Sąjungai. Tuometinėje gamykloje dirbo apie 2000 darbuotojų. 1967 m. pirmoji SSRS iš polietileno pradėjo gaminti gofruotus vamzdžius, o nuo 1970 m. įmonė pradėjo naudoti ir antrines žaliavas – plastmasių atliekas. 1973 m. pradėjo gaminti slėginius vamzdžius, o 1979 m. – ypač laidžią šviesai polietileno plėvelę. Iš viso gamino apie 500 pavadinimų produkcijos (tara, žaislai, vamzdžiai, detalės pramonei ir kt.). Produkcija tiekta į SSRS respublikas, Kubą, Mongoliją, Nigeriją, Suomiją, Vietnamą. 1985 m. įmonė pervadinta į „Plasta“.

1991 m. įrengtos modernios atliekų perdirbimo linijos PPL-500, IPL 1000. 1993 m. pertvarkyta į akcinę bendrovę ir privatizuota. Nors pereinant iš planinės į laisvos rinkos ekonomiką, gamykla, kaip ir visa Lietuvos pramonė, išgyveno didelį sukrėtimą, tačiau įmonė palyginti per trumpą laikotarpį sugebėjo atsitiesti. 1999 m. išleista įvairių gaminių už daugiau kaip 43 mln. litų. 2000 m. gaminamos produkcijos gama buvo labai plati, pradedant vaikiškais žaislais, buitiniais gaminiais, spaudiminiais dujotiekių vamzdžiais ir baigiant polietilenine plėvele šiltnamiams, garo izoliacijai, kitiems žemės ūkio ir statybos darbams bei buičiai. 2003 m. įdiegtos trys naujos šiukšlių maišų gamybos linijos bei papildoma antrinių žaliavų perdirbimo linija. 2006 m. PLASTA pradėjo plėtrą Jungtinėje Karalystėje. 2012 m. sudaryta nauja įmonės valdymo komanda. Tuomet įmonė įsigijo tris naujus EREMA granuliatorius. 2015 m. buvo įdiegta Terrasoft ERP sistema. 2017 m. PLASTA sustiprino gamybinius pajėgumus ir įsigijo „Milljosack“ (Švedija) gamyklos įrangą, skirtą perkėlimui į Lietuvą.

 Generaliniai direktoriai 
 1960-1963 m. Juozas Ragalevičius
 1963–1969 m. Vladas Stalauskas

 1969–1971 m. Antanas Ramanauskas

 1971–2000 m. Algirdas Griškevičius

 2000–2001 m. Kostas Grodberg

 2002–2012 m. Vladimirs Levins

 nuo 2012 m. Vytas Poderis

 Veikla 

Daugiau nei 25 tūkst. tonų įvairaus plastiko gaminių PLASTA pagamina iš perdirbtos ir jų pačių pagamintos antrinės žaliavos per metus. Apie 98 proc. PLASTOS gaminių pagaminami iš žaliavos, pagamintos naudojant perdirbimo įrenginius, 8 plovimo linijas bei 5 granuliatorius.

PLASTA gamina vamzdžius, plėveles, lakštus, įvairius pūstus, lietus ir presuotus gaminius.  Apie 100 ekstruzijos linijų ir maišų gamybos įranga (Hudson sharp, FAS, Coemter) gamina standartinius, užrišamus, patentuotos technologijos Knotties tipo maišus ir maišus su rankenėlėmis. Kiekvieną mėnesį AB „Plasta“ pagamina ir parduoda daugiau nei 1700 tonų šiukšlių maišų. Produktų kokybė yra užtikrinama atliekant tyrimus įmonės laboratorijoje.

AB „Plasta“ savo produkciją parduoda Lietuvoje ir eksportuoja į užsienio rinkas. Kompanija eksportuoja apie 85 proc. produkcijos. Daugiau negu pusė produkcijos išvežama į Vakarų Europą. Taip pat nemaža dalis eksportuojama į Skandinavijos šalis, o mažesnė dalis produkcijos vežama į Rytų Europą.

 Sertifikatai 
2000 m. „Plastos“ kokybės vadybos sistema buvo sertifikuota ir atitinka tarptautinio standarto ISO 9001:2008 reikalavimus. Sertifikatas atnaujinamas kas pusę metų.

Material Recycling of Plastic Certificate: sertifikatas, liudijantis plastiko perdirbimo kokybę.

Powered by green – Letvenergo sertifikatas: PLASTA rūpinasi aplinka ir naudoja ekologišką energiją. 

2016 m. BRC Certificate: tai sertifikatas, kuris garantuoja, jog gamintojas atitinka aukštus mažmenininkų keliamus reikalavimus ir patvirtina PLASTOS gaminių kokybę.

 Šaltiniai 

 „Plasta“. Visuotinė lietuvių enciklopedija. T. XVIII (Perk-Pra). - Vilnius: Mokslo ir enciklopedijų leidybos institutas. 2010. 363psl.
 BAZYS Jonas. “Plasta” gamina vakarų rinkai. Mokslas ir technika, 2000, Nr. 3, p. 22-23. ISSN 0134-3165.

 Nuorodos 
 Oficiali svetainė 
 Straipsnis VLE

Kategorija:Lietuvos pramonės įmonės